Frank Aaen (EL), 1999-04-13:
Enhedslisten kan støtte det tekniske i forslaget.
Jeg vil selvfølgelig lige tage det forbehold, at der kan komme indvendinger og problemer under udvalgsarbejdet, som vi så vil se positivt på. Vores største bekymring ved forslaget er i virkeligheden provenuet, godt en halv milliard kroner.
Vi har jo tidligere støttet, at man på det her område har skaffet penge til statskassen.
Det er socialt set
et udmærket sted at tage penge, hvis man har noget fornuftigt at bruge dem til.
Vi kan også tilføje, at vi sådan set er imod at sænke afgifterne på det her område, fordi det faktisk kun betyder, at de, der f.eks. sælger en ejendom, kan få lidt mere i udbetaling.
Det er det eneste, vi får ud af at sænke afgifterne på det her område.
Men når det er sagt, vil jeg sige, at sidst vi var med til at støtte indtægter på det her område, var det, samtidig med at vi var med til at lave nogle fornuftige forslag.
Men efter pinsepakken og finansloven, hvor vi var med til at skabe penge til statskassen, som kunne danne grundlag for et godt finanslovforslag for indeværende år, der kunne have løst nogle velfærdsproblemer, måtte vi jo notere, at regeringen misbrugte alle de penge, vi var med til at hjælpe i kassen. Uden undtagelse ødslede man dem væk til skattelettelser til erhvervslivet, til aktieejerne, til landbruget osv. Det vil vi ikke være med til en gang mere.
Det er vi lodret imod.
For at sige det helt konkret: Hvis valget for os står imellem at skabe bedre økonomiske muligheder for, at man kan give militæret nogle flere penge - og det er jo en af de ting, der diskuteres helt aktuelt - eller at pengene bliver i borgernes lommer, er vi tilhængere af, at pengene bliver i borgernes lommer.
Så vi er ikke umiddelbart indstillet på bare at stemme for det her forslag med de provenuvirkninger, der er i øjeblikket.
Så vil jeg sige, at vi også er imod de dele af forslaget, der giver særlige lempelser for erhvervslivet.
Dem vil vi gå igennem, hvis vi skal i nærheden af at stemme for det her, og vi vil ved behandlingen af forslaget også støtte, at afgifter så vidt muligt bliver stigende i procent ved stigende værdi af det, der skal tinglyses eller registreres.
Så på den måde: Teknisk støtte, diskussion om provenuets anvendelse og afsluttende et spørgsmål om provenuets udregning.
Det vil også have lidt betydning for os, når vi tager stilling til sidst.
Der står i bemærkningerne, at 400 mio. kr. kommer via stigende afgifter på erhvervslivets forskellige former for registrering.
Det er jo en stor del af de 550 mio. kr. Og et andet sted står der, at det skal erstatte de nuværende 325 mio. kr., der kommer fra den midlertidige stempelafgiftsforhøjelse på tillægslån i ejerboliger.
Jeg kan ikke helt få de tal til at passe sammen.
Betyder det her i virkeligheden, at man foretager et skift væk fra de afgifter, der betales af boligejerne, og til, at erhvervslivet kommer til at betale mere?
Sådan synes jeg umiddelbart provenuberegningerne kan tydes, men når jeg læser indholdet, synes jeg ikke, det kan tydes i samme retning, så hvis ikke vi kan få det belyst her ved første behandling, er det i hvert fald et af de spørgsmål, vi vil stille under udvalgsbehandlingen.